
KIRJOITTAJAN TERVEISET


Olen kulkenut neljän vuosikymmenen ajan tuhansien avainhenkilöiden rinnalla.


Yritysvalmentajana olen nähnyt, kuinka helposti työ muuttuu kuluttavaksi suorittamiseksi – ja toisaalta, kuinka oivallukset ja uudet rutiinit voivat palauttaa voimaa, selkeyttä ja iloa.


Tämä kirja syntyi halusta tiivistää nuo havainnot ja menetelmät kokonaisuudeksi, jonka jokainen voi ottaa käyttöön arjessaan. Halusin luoda matkakumppanin, joka auttaa tekemään työnteosta merkityksellistä, kevyempää ja kestävämpää.


Kirjoittaessani ajattelin sinua, joka haluat pysähtyä kysymään: Mitä oikeasti haluan tehdä, antaa ja olla, ja mitä voin antaa olla? Sinua, joka etsit tapoja luoda kestävää työntekoa.


Ajattelin myös sinua, joka uskot valmentavaan johtamiseen ja haluat tukea muita kukoistamaan, olitpa esihenkilö, kollega tai coach. Tämä kirja voi olla sinulle aarreaitta.


Toivon, että se johdattaa sinut takaisin omaan elementtiisi ja auttaa sinua rakentamaan oman sydämesi strategian. Sellaisen, joka ei perustu ulkoisiin odotuksiin vaan siihen, mikä todella on tärkeää.


Lämpimin terveisin,


Torfinn Slåen

LÄHDETÄÄN MATKAAN


Tervetuloa vaikuttavan ja kestävän työnteon henkilökohtaiseen valmennusmatkaan kanssani. Tämä kirja on ohjattu matka, jonka olen rakentanut yli 40 vuoden valmennuskokemukseni pohjalta. Nyt haluan kulkea tämän matkan sinun kanssasi.


Valmennus etenee tutkimusretkenä, voisi jopa sanoa aarteenetsintänä, joka auttaa sinua löytämään ja pysymään omassa elementissäsi. Tärkeimmät keinot tällä matkalla ovat: seurantapalaverit, strategiset valinnat sekä voimavarojen vapauttaminen.

MITEN TÄTÄ SISÄLTÖÄ KANNATTAA KÄYTTÄÄ?    


Tämä kokonaisuus ei ole käsikirja, jota on pakko seurata järjestyksessä – vaan enemmänkin kuin kartasto oman työsi tutkimusmatkalle.


Ensimmäisellä kerralla voit kulkea rauhassa läpi koko reitin: lukea, tunnustella ja hahmottaa maastoa. Saat yleiskuvan siitä, mitä kaikkea vaikuttavaan ajankäyttöön ja hahmottaa maastoa. Saat yleiskuvan siitä, mitä kaikkea vaikuttavaan ajankäyttöön ja kestävään työntekoon liittyy. Se on kuin valaisisit koko talon, ennen kuin keskityt tiettyyn huoneeseen.


Toisella kierroksella voit valita tarkemmin. Pysähtyä juuri siihen teemaan tai harjoitukseen, joka puhuttelee sinua sillä hetkellä. Palata myöhemmin siihen, mikä tuntuu myöhemmin ajankohtaiselta. Jokainen osio on rakennettu niin, että siitä voi ammentaa myös yksittäin.


Teemat toimivat myös itsenäisesti ja voit halutessasi hypätä suoraan siihen teemaan, joka tuntuu houkuttelevammalta juuri nyt. Voit ajatella tätä sisältöä kuin Graalin maljana – lähteenä, josta voit ammentaa juuri sen verran kuin kulloinkin tarvitset.


Et voi käyttää tätä kirjaa väärin. Riittää, että olet utelias ja valmis tutkimaan tarkemmin sitä, missä olet ja mihin olet ehkä jo matkalla.


”TEHOKKUUS ON ASIOIDEN TEKEMISTÄ OIKEIN; VAIKUTTAVUUS ON OIKEIDEN ASIOIDEN TEKEMISTÄ.”


– PETER F. DRUCKER

VALMENNUKSEN TUOMAT MUUTOKSET  


Tämä valmennus voi muuttaa ajatteluasi, tunteitasi, käyttäytymistäsi ja uskomuksiasi monella tavalla. Niistä tärkeimmät ovat:


Seurantapalaverit tuovat hallintaa


Säännölliset palaverit itsesi kanssa tekevät työstäsi näkyvää ja auttavat pitämään suunnan kirkkaana. Kun seuraat etenemistäsi, hallinnan tunne kasvaa ja arjen kuormitus kevenee.


Valinnat vapauttavat aikaa


Sydämen strategia ohjaa sinua tekemään tietoisia valintoja. Kun keskityt olennaiseen, pääset irti loputtomista to do -listoista ja löydät tilaa tärkeimmälle.


Tuloksia kestävällä tavalla


Kun työtavat rakentuvat selkeiden rutiinien varaan, tuloksia syntyy ilman jatkuvaa kiirettä. Löydät uudenlaisen tavan saada aikaan vähemmällä stressillä.


Voimavarojen vahvistaminen


Opit tunnistamaan, mikä antaa energiaa ja mikä vie sitä. Näin pystyt yhdistämään työtä ja muuta elämää – ja jaksat paremmin myös pitkällä aikavälillä.


Oman työn hallinta


Vähitellen huomaat, että et enää elä ulkopuolisten vaatimusten varassa. Sinulla on vapaus ohjata omaa työtäsi – eikä työ enää ohjaa sinua.


MATKAVALMISTELUT


Kuten jokaisen matkan yhteydessä, kannattaa myös nyt tehdä tietyt valmistelut etukäteen. Tässä johdanto-osassa hoidat muutamia käytännön järjestelyjä.


Varmistat myös, että olet henkisesti valmistautunut matkaan. Tarkistat omia motivaatiotekijöitä ja odotuksia ennen jännittävää, mutta silti turvallista seikkailua.


Oletko valmis tekemään muutoksen ja vapauttamaan omaa potentiaaliasi?


Lähdetään matkaan – yhdessä!









MIKÄ SAATTAA PITÄÄ SINUA VALVEILLA ÖISIN


Joskus mieli ei rauhoitu, vaikka keho olisi jo valmis lepoon. Päähän nousee kysymyksiä ja huolia, jotka kiertävät samaa rataa. Ehkä sinullekin ovat tuttuja nämä:




	Onko suuntani oikea? Pohdit, oletko tekemässä oikeita asioita – vai juoksetko vain kiireen mukana ilman, että tärkeimmät tavoitteesi etenevät.


	Liian paljon tekemistä, liian vähän aikaa. Tehtävälistat tuntuvat loputtomilta. Mietit, miten ikinä saat kaiken hoidettua, ja jääkö sinulle enää aikaa palautua.


	Tasapaino työn ja muun elämän välillä. Kysyt itseltäsi, annatko läheisillesi ja itsellesi riittävästi huomiota, vai viekö työ kaiken energian.


	Jatkuva paine onnistua. Tunne siitä, että sinun pitää koko ajan näyttää, mihin pystyt. Pelko epäonnistumisesta hiipii mieleen juuri silloin, kun pitäisi rauhoittua.


	Riittävätkö voimani? Uupumisen merkkejä saattaa olla jo näkyvissä, ja mietit, jaksatko tällä tahdilla vielä pitkään.


	Miten käytän aikani viisaasti? Kysyt, keskitytkö todella olennaiseen – vai hajotatko voimiasi pieniin asioihin, joilla ei ole suurta merkitystä.


	Onko tällä kaikella suunta ja merkitys? Syvemmällä tasolla mietit, mitä kohti olet menossa ja palveleeko nykyinen työskentelytapa sitä, mikä on sinulle oikeasti tärkeää.




– JA MITÄ KEINOJA OLET KENTIES JO KOKEILLUT?       


Ihmiset etsivät helpotusta omaan työarkeensa monin keinoin. Ehkä sinäkin olet kokeillut jotakin näistä:




	Tehokkuusvinkkejä ja ajanhallintakikkoja. Uusia sovelluksia, listoja tai tekniikoita, jotka lupaavat hallintaa kiireeseen – mutta joista harva jää pysyväksi tavaksi.






	
Kalenterin ja tehtävälistojen viilaamista. Merkintöjen järjestämistä uudella tavalla, toivoen että selkeys löytyisi sitä kautta.


	Priorisointia. Kokeillut erilaisia keinoja erottaa tärkeä kiireellisestä, joskus onnistuen, joskus palaten entiseen tapaan tehdä.


	Koulutuksia ja oppaita. Ehkä olet lukenut kirjoja tai osallistunut kursseille, jotka hetken inspiroivat mutta eivät muuttaneet arjen toimintaa.


	Taukojen ja palautumisen etsimistä. Yrittänyt levätä enemmän, liikkua säännöllisemmin tai muistaa hengittää, mutta huomannut arjen kiireen syövän nämä hyvät aikomukset.




KOKEILE JOTÄNÄÄN: ENSIMMÄINEN APOLLON HETKI     


Ennen kuin sukellamme sisältöön, pysähdy hetkeksi ja kokeile jo nyt yhtä kirjan ydinelementtiä. Varaa 10–15 minuuttia ja kirjoita ylös




	Mitä asioita on mielessäsi juuri nyt


	Mitä olet jo saanut aikaan viimeisten päivien aikana


	Mihin suuntaan haluat edetä


	Mihin muutamiin tehtäviin aiot keskittyä tulevien päivien aikana.




Tämä pieni pysähdys on Apollon hetken mukainen – ja se on ensimmäinen askel kohti vaikuttavampaa ajankäyttöä.

VALMENNUKSEN RAKENNE


Tämä valmennus tarjoaa kokonaisvaltaisen lähestymistavan tulokselliseen työntekoon ja potentiaalisi täysimittaiseen hyödyntämiseen. Kuten sanoin aiemmin, se on kuin tutkimusmatka tai jännittävä aarteenetsintä, kohteena on oma työsi ja elämäsi.


Tarkoitus ei ole vain lisätä tehokkuutta ja saada aikaan enemmän, vaan osua oikeisiin asioihin – niihin tehtäviin, joilla todella saavutat haluamiasi tuloksia ja vaikutuksia.


Valmennuksessa on kolme avainaluetta, joiden avulla opit johtamaan aikaasi ja voimavarojasi kestävällä tavalla – ja pysymään omassa elementissäsi:


1. SEURANTAPALAVERI APOLLON HETKI   


Ensimmäisellä avainalueella keskitymme rutiinien ja säännöllisen suunnittelun voimaan. Tutustumme Apollon hetki -malliin – käytännölliseen tapaan pysähtyä, tarkistaa suunta ja varmistaa, että tekemisesi on linjassa tavoitteidesi kanssa.


Apollon hetki auttaa rakentamaan arkeen kestävää rytmiä. Sen avulla selkiytät valintojasi, arvioit voimavarojasi ja huomaat aikaansaannoksesi. Voit käyttää nelivaiheista mallia päivittäin, viikoittain ja kuukausittain:


1. Kartoita tehtäväkandidaatit: Tunnista kaikki mahdolliset tehtävät ja valinnat, jotka ovat ajankohtaisia.


2. Tarkista suunta ja voimavarat: Mihin olet matkalla? Mitkä resurssit ovat käytettävissäsi juuri nyt?


3. Nauti aikaansaannoksista: Pysähdy huomaamaan myös pienet onnistumiset – sillä menestys rakentuu niistä.


4. Valitse tehtävät: Rajaa ja päätä, mihin keskityt seuraavaksi. Vähemmän, mutta olennaista.


Tämä rutiini tarjoaa selkeän ja kestävän tavan pitää fokus olennaisessa ja antaa arjelle suunnan, joka kantaa.


2. TIETOISET VALINNAT SYDÄMEN STRATEGIALLA    


Toinen avainalue syventyy päätöksentekoon ja siihen, miten voit tehdä valintoja, jotka vapauttavat sinut toimimaan arvojesi ja tavoitteidesi mukaisesti.


Sydämen strategialla tekeminen tarkoittaa, että päivittäiset valintasi kumpuavat siitä, mikä on sinulle aidosti merkityksellistä. Kun tunnistat, mitkä tehtävät todella vievät sinua eteenpäin, pystyt keskittämään aikasi ja energiasi asioihin, jotka kantavat pitkälle.


Tällä alueella pysähdytään sen äärelle, mikä sinussa jo toimii. Vahvuudet ja intohimo ohjaavat tekemistäsi niin, että koet ajankäyttöäsi viisaana ja vaikuttavana. Sydämen strategia auttaa myös löytämään tasapainon vaatimusten ja voimavarojen välillä – ja sen kautta tekemään päätöksiä, jotka tuottavat haluamiasi tuloksia sekä sinulle että ympäristöllesi.


3. VOIMAVAROJEN VAPAUTTAMINEN JA POTENTIAALIN LAAJENTAMINEN     


Kolmannella avainalueella keskitymme siihen, miten voit vahvistaa voimavarojasi ja poistaa esteitä matkaltasi. Tavoitteena on löytää oma elementtisi – tila, jossa vahvuudet, osaaminen ja kiinnostuksen kohteet yhdistyvät.


Kun toimit omassa elementissäsi, tekeminen innostaa ja energisoi sen sijaan, että kuluttaisi. Tämä lisää resilienssiäsi, vahvistaa keskittymistä ja auttaa saavuttamaan enemmän vähemmällä kulumisella. Samalla kasvaa tunne siitä, että olet oikealla tiellä ja käytät aikaasi merkityksellisesti.


”ELÄMÄSSÄ ON MUUTAKIN KUIN SEN VAUHDIN LISÄÄMINEN.”


– MAHATMA GANDHI

MYÖNTEINEN KIERRE


Valmennuksen kolme avainaluetta eivät ole irrallisia, vaan ne muodostavat yhtenäisen kokonaisuuden. Voit ajatella niitä myönteisenä kehänä, jossa jokainen osa-alue tukee toista ja vie sinua eteenpäin kohti vaikuttavampaa ajankäytön hallintaa.




	Seurantapalaveri. Apollon hetken malli toimii tämän kehän käynnistäjänä. Säännölliset seurantapalaverit auttavat pysähtymään, arvioimaan nykytilannettasi ja kirkastamaan strategiaasi. Kun rutiini juurtuu arkeesi, huomaat selkeyden lisääntyvän: osaat valita paremmin ne tehtävät, jotka todella vievät kohti tavoitteitasi. Tämä selkeys muodostaa perustan kahdelle muulle osa-alueelle.


	Strategiset valinnat. Kun opit tunnistamaan omat arvosi ja tavoitteesi, löydät suunnan, joka vapauttaa sinut ulkoisten odotusten puristuksesta. Selkeä strategia auttaa tekemään valintoja, jotka tukevat omia tavoitteitasi ja luovat tilaa toimia omassa elementissäsi. Näin voit keskittyä siihen, mikä on aidosti merkityksellistä, ja samalla annat voimavaroillesi mahdollisuuden vahvistua.


	Voimavarojen vapauttaminen. Kehän kolmannella avainalueella huomaat, miten elementissä toimiminen laajentaa potentiaaliasi ja tuo lisää energiaa. Inspiraatio kasvaa, ja esteet, jotka ennen hidastivat, alkavat väistyä. Tämä uusi voimavara antaa sinulle kykyä palata seurantapalavereihin entistä vahvempana – selkeämmällä priorisoinnilla ja viisaammalla energian kohdistamisella.




Ja näin kehä vahvistuu kerta kerralta. Seurantapalaverissa huomaat voimavarojesi kasvun, mikä kirkastaa strategiaasi entisestään ja vapauttaa valintojasi. Silloin toimit jatkuvasti omassa elementissäsi, saavutat parempia tuloksia ja ennen kaikkea nautit matkastasi. Tämä itseään ruokkiva prosessi kuljettaa sinua kohti vaikuttavampaa ja kestävämpää työntekoa.









MITEN HALUAT NÄYTTÄYTYÄ MUIDEN SILMISSÄ?


Toivon, että uskallat olla omana itsenäsi ja toimia omalla tavallasi. Olla sopivasti piittaamatta siitä, mitä muut sanovat. Silti on hyvä silloin tällöin miettiä, minkä vaikutelman antaa toisille.


Tässä on joitain keskeisiä piirteitä siitä, miten monet haluavat tulla nähdyksi.


Mitkä näistä koet omiksi?




	Ammattitaitoisena ja luotettavana. Henkilönä, johon voi turvautua ja jonka osaamiseen voi luottaa ilman epäilyksiä.


	Rauhallisena ja hallittuna. Sellaisena, joka ei hätkähdä kiireen tai paineen keskellä, vaan säilyttää selkeyden ja pystyy johtamaan tilanteita.


	Aikaansaavana. Ihmisenä, jonka panos näkyy ja tuntuu – että tekemiselläsi on vaikutusta ja arvoa.


	Hyvänä yhteistyökumppanina. Sellaisena, joka kuuntelee, huomioi ja rakentaa luottamusta, eikä keskity vain omaan agendaansa.


	Tasapainoisena ihmisenä. Henkilönä, jonka elämässä työn lisäksi on muutakin – ja joka kykenee pitämään huolta omasta hyvinvoinnistaan ja lähipiiristään.

TEHTÄVÄ: MISTÄ LÄHDEN JA MIHIN TOIVON PÄÄSEVÄNI


Olet nyt pysähtynyt useiden listojen äärelle, jotka auttavat sinua tunnistamaan työntekoon liittyviä haasteita, kokeilemiasi keinoja ja sitä, miten haluaisit näyttäytyä muiden silmissä. Nämä listat antavat hyvän pohjan seuraavalle askeleelle: tarkastelet nykyistä tilannettasi ja selkiytät, millaista muutosta toivot elämässäsi tapahtuvan.


1. NYKYTILANTEEN KUVAUS:  


Kirjoita lyhyt kuvaus nykyisestä tilanteestasi. Käytä apuna listoja, jotka juuri kävit läpi. Pohdi esimerkiksi seuraavia kysymyksiä:




	Mitkä ajatukset tai tilanteet pitävät sinua valveilla öisin?


	Mitä keinoja olet kokeillut ajankäyttösi parantamiseksi, mutta jotka eivät ole tuottaneet toivottuja tuloksia?


	Miltä sinusta tuntuu, kun ajankäyttösi ei ole hallinnassa?


	Miten koet, että nykyinen tilanteesi vaikuttaa siihen, miten muut näkevät sinut?




2. TOIVOTUN MUUTOKSEN KUVAUS:   


Seuraavaksi pysähdy sen äärelle, millaisen muutoksen haluaisit saavuttaa tämän valmennuksen aikana. Kirjoita kuvaus siitä, mitä haluat saada aikaan. Voit käyttää apuna esimerkiksi näitä kysymyksiä:




	Miten toivot ajatustesi ja tunteidesi muuttuvan?


	Mitä uusia keinoja haluaisit kokeilla tai omaksua, jotta työntekosi olisi vaikuttavampaa ja kestävämpää?


	Miten haluaisit näyttäytyä muiden silmissä valmennuksen jälkeen?


	Miltä elämäsi näyttää, kun olet saavuttanut tämän muutoksen?




3. KIRJOITA AIKOMUKSESI: 


Lopuksi tiivistä kuvaus yhteen tai kahteen lauseeseen. Tämä on sinun alustava päämääräsi tälle matkalle. Esimerkiksi:




	“Haluan päästä eroon stressistä ja riittämättömyyden tunteesta ja oppia käyttämään aikaani tietoisemmin, jotta voin olla enemmän läsnä itselleni ja läheisilleni.”


	“Tavoitteeni on löytää tasapaino työn ja vapaa-ajan välillä sekä tuntea itseni rauhalliseksi ja pystyväksi ajankäytössäni.”





Tämä kuvaus toimii tutkimusmatkasi lähtöpisteenä. Se auttaa sinua tiedostamaan, mistä olet liikkeelle lähtenyt, ja muistuttaa sinua suunnasta, johon haluat kulkea. Pidä se mukana rengaskansiossasi (ks. myöhemmin) ja palaa siihen aina, kun kaipaat muistutusta siitä, miksi lähdit matkalle kohti vaikuttavampaa ja kestävämpää työntekoa.


Ole avoin muutoksille. Tämä ensimmäinen versio aikomuksestasi elää ja muotoutuu varmasti paljon matkan aikana.

TEHTÄVÄ: RENGASKANSION VALMISTELU


MIKSI KANSIO KANNATTAA OTTAA KÄYTTÖÖN    


Suosittelen, että tulostat ladattavat pdf-tiedostot sitä mukaa kun ne tulevat kirjassa vastaan. Löydät kaikki työpohjat ja työkalut osoitteesta:


www.torfinnslaen.com/materiaalit.


Materiaalipankki on täysin maksuton, vaikka se edellyttää kirjautumista. Tämä saattaa tuntua sinusta varsin vanhanaikaiselta, mutta kansion käyttöön ja käsin kirjoittamiseen on ainakin kolme painavaa syytä.




	Kansiossa materiaali pysyy koko ajan käsiesi ulottuvilla ja muistuttaa sinua valmennuksesta. Jos sisältö jää vain sähköiseen muotoon, se helposti katoaa bittiavaruuteen. Tuttu ilmiö: ”out of sight, out of mind.” Valmennuksen anti toimii vain käytettynä. Tämä on kuin kuntosalilla: pelkkä kuukausikortti ei vielä kehitä lihaksia.


	Paperilla oleva aineisto toimii paremmin. Voit tehdä hyödyllisiä muistiinpanoja sivujen reunoihin tai kääntöpuolelle. On todennäköistä – ja toivottavaa – että sinulle syntyy lukiessasi oivalluksia ja ajatuksia. Kun otat ne talteen, ne jäävät elämään, eivätkä katoa hetken mielijohteena.


	Lomakkeiden täyttäminen käsin jättää vahvemmat jäljet aivoihisi kuin koneella kirjoittaminen. Aivotutkimukset osoittavat, että käsin kirjoittaessa aktivoimme laajempia alueita aivoissa. Ehkä väität, että käsialasi on ruostunut ja koneella kirjoittaminen on nopeampaa. Mutta muista: tämän materiaalin sisäistäminen ei ole mikään pikajuoksu! Tavoitteena on jättää pysyviä jälkiä sekä tietoiseen mieleesi että alitajuntaasi. Siispä kirjoita käsin.




KANSION HANKINTA 


Hanki itsellesi kivan näköinen rengaskansio välilehtineen. Kivan näköinen voi tarkoittaa esimerkiksi lempiväriäsi tai kannessa olevaa kuvaa, joka puhuttelee sinua.


Tarvitset vähintään yhdeksän välilehteä: johdanto-osan jälkeen seitsemän teemaa ja työkalupakki. Todennäköisesti huomaat tarvitsevasi vielä yhden lisävälilehden, joten varmista, että hankit 10–12 välilehden sarjan.


ENSIMMÄISET TYÖPOHJAT 


Tulosta ja täytä työpohjat Suuntani ja Voimavarani ennen kuin etenet valmennuksessa pidemmälle. Vastaa niihin senhetkisen ymmärryksesi ja kokemuksesi pohjalta – tässä ei ole kyse oikeista tai vääristä vastauksista. Tarkoitus on yksinkertaisesti käynnistää prosessi. Työpohjien sisällöt tarkentuvat ja elävät sitä mukaa, kun kuljet valmennuksessa eteenpäin.


TYÖPOHJIEN TÄYDENTÄMINEN 


Työpohjien sisältö kehittyy koko valmennuksen ajan, kun uusia ajatuksia ja oivalluksia syntyy. On hyvä käytäntö tulostaa ja kirjoittaa työpohjat uudelleen aika ajoin. Aluksi saatat tehdä sen muutaman viikon välein, myöhemmin ehkä muutaman kuukauden välein.


Prosessin myötä tietoisuutesi omista haluistasi ja edellytyksistäsi kasvaa. Se tuo varmuutta tehdä oikeita valintoja. Huomaat vähitellen toimivasi yhä enemmän omassa elementissäsi – ja samalla nautit olostasi enemmän.


Ja juuri siihen tämä valmennus tähtää.


”HÄIVÄHTÄVÄKIN MUSTE ON PAREMPI KUIN PARAS MUISTI.”


– KIINALAINEN SANONTA









PARIN VOIMALLA TULOKSIIN


Muutosta ei ole helppoa toteuttaa pelkällä tahdonvoimalla, sillä se on rajallinen resurssi. Usein aloittaminen sujuu, mutta loppuun asti vieminen takkuaa. Moni ratkaisee ongelman treenikaverilla – sama voima toimii myös valmennuksessa. Parisparraus tukee sekä alkuun pääsyä että matkan jatkumista. Jos kuitenkin haluat kulkea tämän matkan yksin, sekin on mahdollista.


Sparrausparissa tärkeintä ovat luottamus ja keskinäinen kunnioitus. Pitkää yhteistä historiaa ei tarvita – suhde syvenee matkan aikana. Eri taustat voivat rikastuttaa, mutta samanhenkinenkin kumppani toimii hyvin.


Oleellista on, että olette samantasoisten haasteiden äärellä – kuten lenkkeilyssä, saman tasoinen kaveri vie molempia eteenpäin. Kun pyydät jotakuta mukaan, hän todennäköisesti kokee sen luottamuksen osoituksena.


MIKSI NIMENOMAAN PARI?  


Olen vuosien varrella nähnyt, miten paljon hyötyä parityöskentelystä on. Se on usein juuri se puuttuva rengas yksilötyön ja tiimityön välissä.


Kun Bill Hewlett ja David Packard perustivat firmansa autotallissa vuonna 1939, he tuskin aavistivat, että HP:sta kasvaisi yksi maailman suurimmista teknologiayrityksistä – ja että heistä tulisi yksi tunnetuimmista esimerkeistä menestyvästä parivaljakosta.


Meille kerrotaan jatkuvasti sankariyksilöiden tarinoita. Kun pintaa raaputtaa, lähes jokaisen menestyjän rinnalta löytyy kuitenkin ainakin yksi luottohenkilö, jonka vaikutus on ollut ratkaiseva. Hän on usein pysynyt poissa parrasvaloista – ehkä introverttina taustalla, kun ekstrovertti kumppani on esiintynyt eturivissä. Mutta hänen täydentävät ominaisuutensa, osaamisensa tai näkökulmansa ovat olleet juuri se voima, joka on mahdollistanut menestyksen.


Myös arjessa sparrauspari voi olla kullanarvoinen. Kun yksin pyörittää samaa ajatusta viikkokausia, voi muutaman minuutin keskustelu toisen kanssa avata solmut yllättävän nopeasti. Parisparrauksessa saat itse tämän kokemuksen – ja pääset myös tarjoamaan sen toiselle. Moni kuvaa tätä ylellisyydeksi: “On joku, jonka kanssa voi oikeasti jakaa matkaa.”


Voisi sanoa, että parisparrauksessa yksi plus yksi on enemmän kuin kaksi – joskus kolme, joskus viisitoista. Lopputulos riippuu teistä kahdesta.


MITEN PARISPARRAUS TOTEUTETAAN  


Paras tulos syntyy, kun aloitatte samanaikaisesti ja etenette rinnakkain teema kerrallaan. Osa pareista tapaa viikoittain, osa harvemmin. Alussa kasvokkain voi olla hyödyllistä, mutta myöhemmin myös etäyhteys tai puhelin toimii mainiosti. Tapaamisten pituus vaihtelee, mutta tärkeintä on säännöllisyys.


Entä jos ei ole paria tai et halua sellaisen? Valmennusmatka toimii myös yksin kuljettuna. Voit käyttää “parityötä itsesi kanssa”: pidät ikään kuin keskusteluja oman toisen äänesi kanssa. Tämä voi kuulostaa leikilliseltä, mutta on yllättävän toimiva – ja usein myös hauska – menetelmä.

TEHTÄVÄ: SPARRAUSPARIN VALINTA JA KUTSU


Sparrauspari ei ole välttämätön, mutta voi moninkertaistaa valmennuksen vaikuttavuuden.


VAIHE1: POTENTIAALISTEN EHDOKKAIDEN KARTOITUS JA VALINTA      


Listaa 5–10 henkilöä ja arvioi:




	Luottamus ja kunnioitus


	Samantasoisten haasteiden jakaminen


	Yhteiset arvot ja täydentävät kokemukset




Valitse sitten kandidaateista henkilö, joka tuntuu sopivimmalta ja jonka kanssa yhteistyö olisi molemmin puolin antoisaa.

VAIHE2: KUTSU SPARRAUSPARIKSI   


Ota yhteyttä viestillä tai kasvokkain. Kerro, että toivotte tukevanne toisianne ja saatte yhdessä enemmän irti valmennuksesta.


Tiivistelmä saatekirjeestä:




	Kerro, että olet aloittamassa matkaa kohti vaikuttavampaa ja kestävämpää työntekoa.


	Mainitse, että sparrauspari on suositeltu ja juuri hän nousi mieleesi.


	Tuo esiin hyödyt: yhdessä syvennätte oppia, tuette toisianne ja viette muutosta käytäntöön.


	Korosta, ettei kyse ole asiantuntijuudesta vaan molemminpuolisesta tuesta ja näkökulmista.


	Päätä kutsu lämpimästi ja anna tilaa kieltäytymiselle, jos ajankohta ei sovi.




VAIHE3: SPARRAUSPARIN VALINNAN JÄLKEEN    


Sopikaa, milloin ja miten aloitatte. Työkalupakissa oleva Sparrausistunto-pohja antaa keskusteluille rungon ja muistiinpanovälineen.


”JOS HALUAT MENNÄ NOPEASTI, MENE YKSIN. JOS HALUAT PÄÄSTÄ PITKÄLLE, MENE YHDESSÄ.”


– AFRIKKALAINEN SANONTA










TEEMA 1


LÖYDÄ OMA ELEMENTTISI TEEMA 1:


LÖYDÄ OMA ELEMENTTISI



Ensimmäinen teema keskittyy siihen, miten voit löytää ja hyödyntää oman elementtisi voimaa. Tarkastelemme oman elementin merkitystä ja sitä, miten se eroaa perinteisestä ajattelutavasta, jossa painotetaan mukavuusalueelta poistumista. Teema koostuu neljästä osasta, joiden avulla pääset syvemmälle omaan potentiaaliisi ja saat aikaan merkityksellisiä tuloksia.


1. OMA ELEMENTTI VS. MUKAVUUSALUEELTA POISTUMINEN     


Olet ehkä kuullut usein kehotuksen: astu ulos mukavuusalueeltasi. Mutta entä jos suurimmat tulokset syntyvätkin päinvastoin – astumalla sisään omaan elementtiisi?


Ensimmäinen osa-alue avaa oman elementin käsitteen ja vertailee sitä perinteiseen itsensä haastamisen malliin, joka perustuu epämukavuusalueelle menemiseen. Oman elementin löytäminen tarkoittaa itsetuntemusta ja sitä, että keskityt tehtäviin, jotka ovat linjassa omien vahvuuksiesi, intohimojesi ja arvojesi kanssa.


Toisin kuin mukavuusalueella pysyminen, oma elementti on tila, jossa voit haastaa itseäsi turvallisesti ja vapauttaa potentiaaliasi. Tämä teema ohjaa sinua tunnistamaan, mitkä asiat innostavat ja energisoivat sinua, ja miten voit hyödyntää niitä ajankäytössäsi.


2.OMAN ELEMENTIN HYÖDYT TEHOKKUUTEEN JA HYVINVOINTIIN      


Mitä jos työn tuloksellisuus ja hyvinvointi eivät olisikaan vastakkaisia voimia, vaan kulkisivat käsi kädessä – ja kaiken avain löytyisi juuri omasta elementistäsi?


Toinen osa-alue käsittelee, miten omassa elementissäsi toimiminen vaikuttaa tehokkuuteesi ja kokonaisvaltaiseen hyvinvointiisi. Kun työskentelet omien vahvuuksiesi parissa, saat aikaan parempia tuloksia pienemmällä vaivalla ja tunnet työn mielekkääksi.


Käymme läpi tutkittuja sekä kokemuspohjaisia havaintoja siitä, miten oman elementin hyödyntäminen parantaa tuottavuutta, kasvattaa henkistä hyvinvointia ja auttaa sinua saavuttamaan haluamiasi asioita. Syvennymme myös siihen, miten löydät tasapainon ja ylläpidät energiaasi, jotta voit tehdä vaikuttavampia valintoja arjessasi.


3. INTUITION HYÖDYNTÄMINEN OMAN ELEMENTIN LÖYTÄMISESSÄ JA SIINÄ PYSYMISESSÄ         


Intuitio ei ole mystiikkaa, vaan käytännöllinen kompassi. Kun opit kuuntelemaan sitä, löydät helpommin paikan, jossa olet parhaimmillasi.


Kolmas osa-alue keskittyy intuitioon ja sen merkitykseen oman elementin löytämisessä ja ylläpitämisessä. Intuitio toimii sisäisenä ohjausjärjestelmänä, joka auttaa sinua tunnistamaan, missä olet parhaimmillasi ja mitkä valinnat tukevat potentiaaliasi.


Opit kuuntelemaan intuitiotasi, tekemään valintoja, jotka vievät sinua kohti omia tavoitteitasi, sekä pysymään omassa elementissäsi, vaikka ympäristö ja paineet toisinaan ohjaisivat sinua toiseen suuntaan.


4. AJANKÄYTTÖ JA ENERGIAN SAATAVUUDEN VARMISTAMINEN     


Aika ja energia ovat erottamattomat liittolaiset. Kun toimit omassa elementissäsi, huomaat saavasi tekemisestä enemmän virtaa kuin mitä se kuluttaa.


Neljäs osa-alue keskittyy omaan energiatalouteesi. Aikaansaamisen energia ja ajankäyttö liittyvät toisiinsa kuin paita ja peppu. Kun toimit omassa elementissäsi, saat tehtävistä yleensä enemmän energiaa kuin mitä kulutat.


Tämän koko teeman myötä löydät uusia tapoja käyttää aikaasi viisaasti ja saavuttaa enemmän tekemällä sitä, missä olet parhaimmillasi.









OMA ELEMENTTI VAI EPÄMUKAVUUSALUE?


Oma elementti on tila, jossa toimit parhaimmillasi – yhdistellen vahvuuksiasi, intohimojasi ja tehtäviä, jotka tuntuvat luontevilta ja innostavilta. Kun olet tässä tilassa, aika kuluu kuin huomaamatta ja tekeminen tuottaa iloa sekä merkityksellisyyttä. Se on tila, jossa voit turvallisesti haastaa itseäsi ja saavuttaa todellisen potentiaalisi.


Kun toimit omassa elementissäsi, huomaat usein myös sydämesi palon syttyvän. Se on se sisäinen kipinä, joka saa sinut jatkamaan, vaikka olisi vaikeaa – ja joka kertoo, että olet oikealla polulla.


Oman elementin löytäminen on ennen kaikkea itsetuntemusta: sen tunnistamista, mikä saa sinut syttymään ja toimimaan luonnollisesti ja energisesti. Se näkyy tilanteissa, joissa koet olevasi omimmillasi ja saat käyttää kykyjäsi parhaalla tavalla. Tällöin työ ei tunnu pakonomaiselta suorittamiselta, vaan virtaavalta tekemiseltä, jossa asiat etenevät sujuvasti.


Toimiminen omassa elementissä vaikuttaa suoraan voimavaroihisi ja ajankäyttöösi. Kun työskentelet arvojesi ja vahvuuksiesi mukaisesti, saat siitä energiaa ja motivaatiota. Tämä luo myönteisen kierteen: mitä enemmän toimit omassa elementissäsi, sitä enemmän voimavaroja vapautuu käyttöön.


Sen sijaan tehtävät, jotka eivät tue elementtiäsi, kuluttavat resursseja ja johtavat helposti stressiin, uupumukseen ja tunteeseen, ettei aika riitä. Siksi oman elementin tunnistaminen ja sen vaaliminen on ratkaisevan tärkeää ajankäytön ja hyvinvoinnin kannalta.


“Omassa elementissä teet asioita, joita todella haluat tehdä, ja käytät parhaita kykyjäsi tavalla, joka tuntuu luontevalta ja antaa voimaa.”


”KUN TEET TYÖTÄ, JOTA RAKASTAT, ET TEE PÄIVÄÄKÄÄN ELÄMÄSSÄSI TYÖTÄ.”


– KONFUTSE


EPÄMUKAVUUSALUEELLE HAASTAMINEN 


Monissa ajankäytön ja itsensä johtamisen malleissa lähtökohta on se, että kasvu edellyttää mukavuusalueelta poistumista. Tämän valmennuksen lähtökohta on toinen: ohjata sinut olemaan mahdollisimman paljon omassa elementissäsi.


Perinteiset lähestymistavat korostavat usein epämukavuusalueelle astumista uusien taitojen oppimiseksi, vaikeiden tehtävien kohtaamiseksi ja totuttujen tapojen muuttamiseksi. Niiden ajatuksena on, että kasvu syntyy epämukavuuden kautta. Tällainen lähestymistapa yrittää rohkaista:




	jatkuvaan itsensä kehittämiseen – uusien haasteiden kautta syntyy uusia taitoja,


	resilienssin kasvattamiseen – epämukavuus voi vahvistaa kestokykyä,


	rajojen ylittämiseen – tavoitteena saavuttaa jotain, mikä aiemmin tuntui mahdottomalta.




Tässä valmennuksessa painopiste on toisaalla. Elementissä toimiminen tarkoittaa sitä, että keskityt siihen, mikä on sinulle luontaista ja innostavaa. Näin voit:




	hyödyntää vahvuuksiasi ja saavuttaa tuloksia vähemmällä vaivalla,


	lisätä energiaasi ja motivaatiotasi tekemällä asioita, joista nautit,


	syventää osaamistasi ja luovuuttasi juuri niillä alueilla, joissa olet omimmillasi.




Monissa organisaatioissa vallitsee kulttuuri, jossa kasvu ja tehokkuus liitetään epämukavuuden sietoon. Tämä voi tuottaa tuloksia, mutta liiallisena se johtaa helposti kuormitukseen. Tämän valmennuksen näkökulma on, että toimimalla mahdollisimman paljon omassa elementissäsi löydät paremman tasapainon, tehokkuuden ja tyytyväisyyden.


ESIMERKKI: ANSSI 


Anssi, joka ei ole koskaan harrastanut fyysisiä aktiviteetteja, päättää ilmoittautua maratonille pakottaakseen itsensä parempaan kuntoon ja ylittääkseen rajansa.


Tavoitteena on kehittää kestävyyttä ja saavuttaa jotain, mikä tuntuu aluksi mahdottomalta.


Sama Anssi huomaa kuitenkin nauttivansa tanssista ja liittyy tanssiryhmään, jossa hän voi yhdistää liikunnan ja musiikin tuoman ilon. Tavoitteena on parantaa fyysistä kuntoa tekemällä jotain, mistä hän todella nauttii ja missä hän tuntee olevansa omimmillaan.


ESIMERKKI: EILA 


Eila, joka ei pidä myyntityöstä, ottaa vastaan myyntiprojektin haastaakseen itsensä ja kehittääkseen uusia taitoja. Tavoitteena on parantaa kommunikointitaitojaan ja oppia uusia strategioita, vaikka tehtävä tuntuu epämiellyttävältä.


Sama Eila huomaa olevansa erittäin taitava analysoimaan dataa ja siirtyy analyytikon rooliin, jossa hän voi hyödyntää vahvuuksiaan. Tavoitteena on tehdä työtä, joka tuntuu mielekkäältä ja jossa hän voi olla mahdollisimman tuottava.


ESIMERKKI: KALLE 


Kalle, joka ei ole koskaan ollut kiinnostunut teknologiasta, päättää opetella koodaamaan, koska uskoo sen parantavan uramahdollisuuksiaan. Tavoitteena on laajentaa osaamistaan ja haastaa itseään oppimaan täysin uuden taidon, vaikka se tuntuu aluksi vaikealta ja epämukavalta.


Sama Kalle huomaa olevansa luova ja innostunut käsillä tekemisestä, joten hän päättää syventää taitojaan käsitöissä ja perustaa oman pienen käsityöyrityksen. Tavoitteena on työskennellä alueella, jossa hän tuntee olevansa vahvimmillaan ja jossa hänen intohimonsa pääsee oikeuksiinsa.


”ÄLÄ KYSY, MITÄ MAAILMA TARVITSEE. KYSY, MIKÄ SAA SINUT HERÄÄMÄÄN ELOON, JA TEE SITÄ. SILLÄ MAAILMA TARVITSEE IHMISIÄ, JOTKA OVAT HERÄNNEET ELOON.”


– HOWARD THURMAN


KUMMAN SINÄ VALITSET?  


Nämä esimerkit osoittavat, kuinka mukavuusalueelta poistuminen keskittyy itsensä haastamiseen uusilla ja usein epämukavilla tavoilla henkilökohtaisen kasvun saavuttamiseksi. Omassa elementissä oleminen taas korostaa omien vahvuuksien ja intohimojen hyödyntämistä tehokkuuden, motivaation ja hyvinvoinnin lisäämiseksi.


Valitsemalla lähestymistavan, joka sopii parhaiten omiin tavoitteisiisi ja persoonallisuuteesi, voit joko laajentaa osaamistasi uusilla alueilla tai syventää osaamistasi ja tyytyväisyyttäsi omalla vahvuusalueellasi. Valinta näiden kahden välillä riippuu ennen kaikkea omista arvoistasi, luonteestasi ja elämäntilanteestasi.


Tässä valmennuksessa pääpaino on aluksi omassa elementissä olemisessa. Vasta myöhemmin otamme mukaan keinoja, jotka muistuttavat mukavuusalueen ulkopuolelle haastamista.


Usein paras tulos syntyy yhdistelemällä kahta lähestymistapaa.


Ero on siinä, että ensin vahvistetaan ja laajennetaan mukavuusaluetta tietoisesti ennen kuin haasteita lisätään. Tämä järjestys on ratkaiseva sekä tulosten että hyvinvoinnin kannalta.


MIKSIOLEN VALINNUT TÄMÄN LÄHESTYMISTAVAN?    


Olen valinnut oman elementin lähestymistavan, koska se tarjoaa kokemukseni mukaan inhimillisemmän ja kestävämmän tavan parantaa tuottavuutta ja tehokkuutta. Se ottaa huomioon nykyisen suomalaisen työelämän haasteet, kuten pahoinvoinnin ja uupumuksen, ja tarjoaa ratkaisuja, jotka edistävät sekä yksilön että organisaation hyvinvointia.


Keskittymällä siihen, että voit olla mahdollisimman paljon omassa elementissäsi, luot edellytykset pitkäjänteiselle menestykselle ilman, että hyvinvointi vaarantuu.









NÄIN LÖYDÄT OMAN ELEMENTTISI


Oman elementin löytäminen vaatii sekä itsetutkiskelua että käytännön toimia. Kun opit hyödyntämään kyvykkyyksiäsi ja intohimojasi, parannat ajankäyttöäsi ja tuot enemmän vaikuttavuutta elämääsi.


1. TUNNISTATOMAN ELEMENTTISI   


Ensimmäinen askel on pysähtyä pohtimaan, milloin koet olevasi omimmillasi. Kysy itseltäsi: Missä tehtävissä aika kuluu kuin huomaamatta? Mitkä asiat innostavat ja energisoivat minua? Mistä saan usein kiitosta ja mitä vahvuuksia käytän eniten?


Harjoitusten avulla kartoitat voimavarojasi ja intohimojasi. Pääset tutkimaan tilanteita, joissa olet kokenut onnistumista ja tyytyväisyyttä. Lisäksi opit seuraamaan säännöllisesti, millaiset tehtävät tuovat sinulle eniten iloa ja tuloksia.


2. SUUNNITTELET AJANKÄYTTÖSIOMAN ELEMENTIN YMPÄRILLE     


Kun tiedät, mitkä tehtävät ja roolit kuuluvat elementtiisi, voit tietoisesti suunnitella ajankäyttöäsi niiden ympärille. Valitset yhä useammin tehtäviä, joissa olet vahvimmillasi.


Samalla tunnistat asiat, jotka vievät sinua pois omasta elementistäsi, ja mietit, miten niiden osuutta voisi vähentää. Voisitko delegoida, jakaa vastuuta tai yksinkertaistaa niitä? Järjestät työpäiväsi niin, että pääset keskittymään ydintehtäviin keskeytyksettä ja rauhassa.


3. RAKENNAT RUTIINEJA OMAN ELEMENTIN YMPÄRILLE      


Pidät viikoittaisia ja päivittäisiä hetkiä, jolloin pysähdyt tarkistamaan, miten hyvin olet onnistunut toimimaan omassa elementissäsi. Näiden pienten pysähdysten avulla voit tehdä tarvittavia muutoksia ja varmistaa, että työntekosi tukee tavoitteitasi.


Toimiminen omassa elementissäsi edellyttää myös voimavaroista huolehtimista. Huolehdit siitä, että ajankäyttösi sisältää palauttavia rutiineja: riittävästi taukoja, liikuntaa, unta ja aikaa harrastuksille, jotka lataavat energiaasi ja ylläpitävät tasapainoasi.


Näiden kolmen osa-alueen lisäksi opit kiinnittämään huomiota seuraaviin asioihin:


Harjoittelet joustavuutta ja opit epäonnistumisista


Kaikki päivät eivät suju suunnitelmien mukaan, eikä aina ole mahdollista toimia täydellisesti omassa elementissä. Olet joustava ja hyväksyt, että ajankäyttöä pitää joskus mukauttaa tilanteen mukaan. Pyrit kuitenkin palaamaan omaan elementtiisi aina, kun se on mahdollista.


Jos huomaat uupuvasi tai ajautuvasi stressiin, pysähdyt pohtimaan, mikä vei sinut pois omasta elementistäsi. Teet tästä oppimisprosessin, jotta osaat jatkossa tehdä valintoja, jotka tukevat omaa hyvinvointiasi ja tehokkuuttasi.


Hyödynnät omaa elementtiäsi vuorovaikutuksessa ja yhteistyössä


Omaa elementtiäsi voit hyödyntää myös vuorovaikutuksessa ja yhteistyössä muiden kanssa. Kerrot tiimillesi tai läheisillesi, millaiset tehtävät ovat sinulle luontaisia ja miten voit parhaiten hyödyntää voimavarojasi yhteisten tavoitteiden saavuttamiseksi.

